text: S'Hort Nou ja compta amb un nou quiosc - EsDiari.com
  S'Hort Nou ja compta amb un nou quiosc
  El nou establiment, que funcionarà en règim de concessió administrativa, ha de contribuir a la recuperació i revitalitzaciód'aquesta zona del port.
  Des de fa uns dies, la zona de s'Hort Nou compta amb una nova oferta de restauració, que pretén contribuir al procés de recuperació i revitalització d'aquesta zona del port, tot fomentant l'ús d'aquest espai com a zona d'oci dels maonesos i maoneses, i també de la gent que visita la ciutat.
  El nou quiosc funcionarà mitjançant un règim de concessió administrativa i podrà oferir serveis de cafeteria.
  El primer tinent d'Alcaldia, Vicenç Tur, ha explicat que "dins els objectius que tenim des de l'àrea de promoció econòmica hi havia el d'establir aquelles zones on a través de concessió administrativa es pogués possibilitar una generació de major activitat econòmica amb un objectiu clar, que era revitalitzar zones, en aquest cas del port, que havien quedat degradades i endarrerides, i que per tant necessitaven l'impuls públic".
  Tur també ha assenyalat que en aquesta zona "s'havia situat la llotja de la confraria de pescadors, i també s'està fent feina amb els Amics de la Mar per a la recuperació del patrimoni marítim, i es necessitava una activitat que generés més afluència en un entorn que té una vinculació molt grossa amb el port de Maó i la ciutat".
  Revaloració d'espais públics
  Aquesta zona ja havia estat objecte d'especial atenció per part de l'actual equip de govern, ja que es va incloure dins els espais públics que s'han revalorat mitjançant la realització de tasques de jardineria i manteniment a través de la convocatòria Visibles, per a l'ocupabilitat dels aturats de més edat.